**STRENGEREID NATURBARNEHAGE AS (SNB)**

**VEDTEKTER**

**Gjeldende fra 01.08.2021**

**§ 1. EIERFORHOLD**

Strengereid Naturbarnehage AS eies av John Oland, Nina Ellingsen, Målfrid Kvåle, Agneta Ingvaldsen og Maria Rasmussen. John Oland er daglig leder/styrer og har det pedagogiske ansvaret for driften. Det administrative og økonomiske ansvaret for driften fordeles mellom aksjeeierne.

**§ 2. FORMÅL**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.
Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.
Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Barnehagen skal være en pedagogisk virksomhet. Rammeplanen for barnehager gir retningslinjer for barnehagens innhold og oppgaver. Barnehagens eier kan tilpasse rammeplanen til lokale forhold.  Med utgangspunkt i rammeplan for barnehagen, skal samarbeidsutvalget for den enkelte barnehage fastsette en årsplan for den pedagogiske virksomheten.

**§ 3**. **INNHOLD (fra §2 i barnehageloven)**

Barnehagen skal være en pedagogisk virksomhet.

Barnehagen skal gi barn muligheter for lek, livsutfoldelse og meningsfylte opplevelser og aktiviteter.

Barnehagen skal ta hensyn til barnas alder, funksjonsnivå, kjønn, sosiale, etniske og kulturelle bakgrunn, herunder samiske barns språk og kultur.

Barnehagen skal formidle verdier og kultur, gi rom for barns egen kulturskaping og bidra til at alle barn får oppleve glede og mestring i et sosialt og kulturelt fellesskap.

Barnehagen skal støtte barns nysgjerrighet, kreativitet og vitebegjær og gi utfordringer med utgangspunkt i barnets interesser, kunnskaper og ferdigheter.

Barnehagen skal ha en helsefremmende og en forebyggende funksjon og bidra til å utjevne sosiale forskjeller. Departementet fastsetter nærmere regler om barnehagens innhold og oppgaver (rammeplan) ved forskrift.

*Barnehagens eier kan tilpasse rammeplanen til lokale forhold*. Med utgangspunkt i rammeplan for barnehagen skal samarbeidsutvalget for hver barnehage fastsette en årsplan for den pedagogiske virksomheten.

**§ 4. BARN OG FORELDRES MEDVIRKNING.**

For å sikre samarbeidet med barnas hjem skal barnehagen ha et foreldreråd og et samarbeidsutvalg. Barn i barnehagen har rett til å gi uttrykk for sitt syn på barnehagens daglige virksomhet. Barnets synspunkter skal tillegges vekt i samsvar med dets alder og modenhet.

**§ 4.1**. *Foreldreråd:* Foreldrerådet består av alle foreldre/foresatte i barnehagen. Foreldrerådet skal fremme fellesinteressene til foreldre og bidra til at samarbeid mellom barnehagen og foreldregruppen skaper et godt barnehagemiljø. Foreldrerådet skal bli forelagt og ha rett til å uttale seg i saker som er viktige for foreldrenes forhold til barnehagen. Ved avstemning i foreldrerådet gis det en stemme for hvert barn, og vanlig flertallsvedtak gjelder.

**§ 4.2.** *Samarbeidsutvalg:* Samarbeidsutvalget skal være et rådgivende, kontaktskapende og samordnende organ. Samarbeidsutvalget skal bestå av foreldre/foresatte og ansatte i barnehagen, slik at hver gruppe er likt representert. Styrer for barnehagen har møte- og uttalerett, men ikke stemmerett. Styrer er sekretær for samarbeidsutvalget. Samarbeidsutvalget konstituerer seg selv. Styrer er ansvarlig for at dette blir gjort. I SNB har vi 2 ansatterepresentanter og 2 foreldrerepresentanter.

**§ 5. OPPTAKSMYNDIGHET**

Daglig leder i samarbeid med eiere foretar opptak av barn i barnehagen, i henhold til regler i Barnehageloven.

**§ 6. SAMORDNET OPPTAK.**

Alle godkjente barnehager i kommunen skal samarbeide om opptak av barn i samsvar med Lov om barnehager § 17 og forskrift om saksbehandlingsregler ved opptak i barnehage. Opptak av barn regnes som et enkeltvedtak og kan etter Forvaltningsloven § 28 påklages. Kommunalt klageutvalg er klageinstans.

Arendal kommune har hovedopptak hvert år med søknadsfrist 1. mars, men foreldre/foresatte kan søke hele året. Uriktige opplysninger i barnehagesøknaden kan føre til oppsigelse av barnehageplass.

Strengereid Naturbarnehage AS gir tilbud til innbyggerne i Arendal kommune og omkringliggende kommuner. Barn som er tildelt fast plass, får beholde plassen til utgangen av barnehageåret det året barnet fyller 6 år. Barn med utsatt skolestart får beholde plassen.

**§ 7 OPPTAKSKRITERIER.**

**§7.1.** *Barn med rett til plass etter barnehageloven § 18*

Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne.
Barn som det er fattet vedtak om etter barnevernloven §§ 4-12 og 4-4 annet ledd, har rett til prioritet ved opptak i barnehage”

Begrepet nedsatt funksjonsevne omfatter ulike fysiske funksjonsnedsettelser, utviklingshemminger, språk- og talevansker, adferdsvansker og psykiske lidelser. Enhver funksjonsnedsettelse gir ikke rett til fortrinn ved opptak.

**§7.2.** *Barn med rett til plass etter barnehageloven § 16*

Barn har rett til plass i barnehage i den kommunen der det er bosatt. Søknadsfrist til opptaket fastsettes av kommunen.
Retten gjelder barn som ikke har plass fra før, og som søker før fristen.

* Barn uten barnehageplass som fyller ett år i perioden januar- juli har rett til plass i august det året de fyller ett år.
* Barn uten barnehageplass som fyller ett år i august, september, oktober eller november har lovfestet rett til barnehageplass den måneden de fyller ett år.
* Eldre barn uten barnehageplass har rett til plass i august.

Dersom det ikke er ledig der du har søkt om plass kan du få tilbud om andre barnehager i Arendal. Retten til barnehageplass innfris når du har mottatt tilbud om plass i en barnehage. Søker du om å bytte barnehage er du med i hovedopptaket, og vil få tilbud hvis det er ledig plass.

Blant søkere med rett til plass etter barnehageloven § 16 prioriteres søkere etter følgende kriterier:

* Femåringer som ikke har barnehageplass.
* Familie med alvorlig sykdom. Med sykdom forstås i den forbindelse alvorlig, varig sykdom/funksjonshemming hos barnets foreldre eller søsken.
Dokumentasjonskrav: Erklæring fra lege eller spesialist.
* Søsken. Gjelder søknad til samme barnehage som søsken har plass i.
* Øvrige søkere.

**§7.3** *Barn uten rett til plass etter barnehageloven § 16.*

Barn uten rett til plass i opptaksåret er:

* Søknad om plass er mottatt etter 1.mars i opptaksåret
* Barn som fyller ett år senere enn 30. november i opptaksåret

**§8. OPPSIGELSE**

* Oppsigelsestiden er 2 måneder og løper fra den 1. måneden etter at oppsigelsen er mottatt. Det må betales for plassen til oppsigelsestidens slutt.
* Hvis barnets plass sies opp etter 31.mars, må det betales for plassen ut barnehageåret.
* Det må betales for den påfølgende driftsmåneden hvis oppsigelsen faller i ferieukene.
* Betalingsforpliktelsen fravikes, dersom et nytt barn kan overta barnehageplassen umiddelbart.

**§9. FASTSETTELSE AV FORELDREBETALINGEN**

* Foreldrebetalingen fastsettes av styret. Pr. nå følger vi nasjonal makspris for foreldrebetaling og inntektsgrensen for redusert foreldrebetaling og gratis kjernetid som vedtas i statsbudsjettet.
* Kostpris er fra august 2021 kr. 350,- pr. barn. Daglig leder kan avtale søskenmoderasjon.

**§10. LEKE OG OPPHOLDSAREAL**

* Barnehagens norm for arealutnytting er minst 4 kvadratmeter leke og oppholdsareal pr. barn over 3 år, og minst 5,3 kvadratmeter for barn under 3 år. Uteområdet er mer enn seks ganger så stort som inneområdet.
* Vi er en naturbarnehage men følger normene ovenfor. Endringer som en konsekvens av at vi er naturbarnehage skal vedtas av styret.

**§11. ÅPNINGSTID OG FERIE**

* Barnehagen er åpen fra kl. 07.00 til 16.45 mandag til fredag. Vi kan regulere åpningstiden etter behov. Dette etter dialog med samarbeidsutvalget.
* Barnehagen har stengt julaften og nyttårsaften. Onsdag før skjærtorsdag stenger barnehagen klokka tolv. I løpet av året er barnehagen i tillegg stengt til sammen 5 kurs- og planleggingsdager. Det vil bli gitt beskjed om hvilke dager i begynnelsen av hvert halvår.
* Barnehagen er stengt på helligdager og stenger klokka tolv dager før helligdager.
* Alle barn skal ha 4 ukers ferie i løpet av barnehageåret. Vi har feriestengt de tre siste ukene i juli og den første i august.

**§ 12. VILKÅR FOR KOMMUNAL STØTTE**

* For å få godkjenning og ha rett til kommunal støtte, har barnehagen fulgt alle retningslinjer gitt av Arendal kommune og Arbeidstilsynet i forhold til drifting, tilrettelegging og utbygging av barnehagen. Dette i tett samarbeid med utleier.
* Barnehagen blir drevet i samsvar med Lov om barnehager.

**§ 13. HMS**

* Barnehagen foretar internkontroll etter gjeldende regler og forskrifter. Vi bruker PBL mentor som verktøy for ivaretakelse av barnehagens internkontrollsystem.
* Vi følger pålegg fra kommunens avdeling for miljørettet helsevern som har tilsyn ved godkjenning og kontroll av barnehager.
* Personale som har barn med på bading, har bestått godkjent førstehjelp og livredningskurs.

**§ 14. MISLIGHOLD**

* Ved betalingsmislighold, eller annet mislighold fra barnehagen eller foreldre/foresatte, kan barnehageplassen sies opp. Ved vesentlig mislighold kan barnehageplassen sies opp med øyeblikkelig virkning.
* Før oppsigelse på grunn av betalingsmislighold skal barnehagen skriftlig varsle foreldre/foresatte om konsekvensene av misligholdet, samt gi en frist på 14 dager til å rette opp forholdet.
* Styrer i barnehagen kan kreve ekstra betaling, som fastsettes av styret, for levering /henting av barn utenom oppholds/åpningstidene.

**§ 15. BETALING**

* Barnehageplass betales forskuddsvis/etterskuddsvis og innen den 5. i hver måned, og det betales for 11 måneder i året. Strengereid Naturbarnehage AS har inntektsgradert foreldrebetaling i samsvar med kommunen, og vi informerer foresatte om de mulighetene for redusert foreldrebetaling som finnes og gratis kjernetid.
* Det gis søskenmoderasjon. 30% for barn nr.2 og 50% for barn nr.3.
* Økning i foreldrebetalingen kan kun skje etter 2 måneders varsel.
* Dersom det oppstår hendelser utenfor foreldre/foresattes kontroll, som medfører at barnehageplassen ikke benyttes over lengre tid, kan barnehagens styrer innvilge betalingsfritak.
* Styrer i barnehagen kan etter søknad gi betalingsutsettelse for inntil 3 måneders foreldrebetaling for hver barnehageplass mot undertegnelse av eksigibelt gjeldsbrev.

**§ 16. DUGNAD**

Blir det invitert til dugnad, er det helt frivillig å møte opp. Foreldre/foresatte som har tid og lyst, er velkomne til å hjelpe.

**§ 17. HELSEKONTROLL AV BARNA OG PERSONALET**

* Foreldre/foresatte har ansvar for å informere om spesielle forhold vedrørende barnets helse som kan ha betydning for barnets opphold i barnehagen.
* Når et barn begynner i barnehagen skal det legges frem erklæring om barnets helse i henhold til lov om barnehage § 50. Dersom barnet har møtt til de ordinære undersøkelser på helsestasjonen, kan en slik erklæring gis av foresatte.
* Arbeidstakere fra land med høy forekomst av tuberkulose, plikter å utføre en slik test.

**§ 18. ÅRSPLAN**

* Årsplanen utarbeides av daglig leder i samarbeid med de pedagogiske lederne og det øvrige personalet.
* Det pedagogiske innholdet diskuteres og godkjennes av foreldrerådet på høstens foreldremøte.
* Årsplanen legges ut på vår hjemmeside.

**§ 19. ANSATTE**

* De ansatte skal følge vanlige ansettelsesvilkår i forhold til arbeidsmiljøloven og gjeldende tariffavtaler. Barnehagen er medlem av Private Barnehagers Landsforbund - arbeidsgiverseksjonen.
* Personalet har taushetsplikt i forhold til forvaltningsloven §13-13f, og opplysningsplikt i forhold til sosialtjenesten og barnevernet (§ 45 og § 46 i barnehageloven). De har lest og er kjent med§ 44 i barnehageloven og § 13-13f i forvaltningsloven.
* Personer som oppholder seg mye i barnehagen (vaktmester, foresatte) kan pålegges å skrive under på taushetserklæring.
* Alle ansatte må legge fram tilfredsstillende politiattest iht barnehageloven §30 og som nevnt i politiregisterloven §39.

**§ 20. FORSIKRING**

* Alle barna er forsikret. Ta kontakt med styrer el stedfortreder om dere lurer på noe angående dette.

**§ 21. VEDTEKTENE**

* Vedtektene fastsettes av eiere og vises samarbeidsutvalget for godkjenning.